als_Latn dik_Latn sag_Latn
Editoriali: Pastrimi i Republikës
Kosova ka vazhdimisht probleme të theksuara me menaxhimin e mbeturinave, ambientin e papastër, për shkak të kompanive publike jofunksionale, por edhe të qytetarëve të pandërgjegjshëm. Në imazhin e një vizitori të huaj papastërtitë gjithandej krijojnë një imazh të keq. Kjo fotografi mund të përmirësohet, me përkushtim dhe vetëdije qytetare. Por, ky pastrim është një detyrë modeste, që nëse ka vullnet në çdo lagje, fshat, qytet, kryhet lehtë. Kosova sfidën kryesore e ka një pastrim tjetër, të pakryer prej një dekade e gjysmë. Ashtu siç janë shtuar mbeturinat nëpër rrugë e sheshe, ngjashëm janë fëlliqur institucionet me gjithfarë individësh. Falë një bashkëjetese të suksesshme me politikanët, bandat ia kanë dalë të depërtojnë në çdo sektor të shtetit. Çrrënjosja e tyre është e pamundur me këtë sistem drejtësie, që nuk arrin as një kryeprokuror ta zgjedhë në mënyrë normale. Problemi themelor është vënia e interesave klanore, partiake, meskine, para interesave kombëtare e shtetërore. Mentaliteti institucional është varësia ndaj politikës dhe jo shërbimi ndaj qytetarëve. Mbi këtë bazë, bërlloku gjatë tërë këtyre viteve e ka kontaminuar stabilitetin e shtetit. Në vend që ta konsolidojnë pavarësinë dhe Republikën, politikanët me ndikim forcuan pushtetin e tyre autoritar, financat dhe bizneset e dyshimta, duke krijuar një hendek të thellë mes shumicës që vuan pasojat dhe një pakice që tallet me votën e tyre. Nuk gjen asnjë dikaster qeveritar, kompani publike, agjenci të pavarur, ambasadë apo çfarëdolloj mekanizmi shtetëror ku rrjeti i së keqes, mafio-politike, të mos ketë instaluar njerëz të papërgjegjshëm, joprofesionalë, militantë apo edhe me të kaluar të dyshimtë. Nga zyra më e parëndësishme deri te kreu i shtetit është më se e dukshme mungesa e guximit për të vepruar ashtu siç thotë ligji. Shteti ynë, në fakt i zhytur deri në fyt, nuk mund të shpëtohet pa u bërë pastrimi i radhëve në çdo segment të tij. Nëse ka vullnet politik dhe sundim ligji, kjo është e mundshme, në të kundërtën, sa më tepër i vjen era kësaj pune, aq më e paparashikueshme bëhet situata në vendin tonë.
als_Latn als_Latn